14.

zdôrazňuje, že na to, aby dohoda o voľnom obchode skutočne podporovala záujmy EÚ, by súčasťou smerníc na rokovania mali byť tieto ciele: i) zaručenie rovnakých podmienok prostredníctvom pevných záväzkov a vymáhateľných ustanovení o hospodárskej súťaži a štátnej pomoci, o príslušných daňových záležitostiach (vrátane boja proti daňovým únikom, vyhýbaniu sa daňovým povinnostiam a praniu špinavých peňazí), o úplnom dodržiavaní sociálnych a pracovných noriem (vrátane rovnocenných úrovní ochrany a záruk proti sociálnemu dumpingu), o ochrane životného prostredia a noriem súvisiacich so zmenou klímy, o podpore cieľov OSN v oblasti udržateľného rozvoja, vysokej úrovne ochrany spotrebiteľov a udržateľného rozvoja; ustanoveniami by sa malo zabezpečiť, aby sa normy neznižovali, pričom by sa obom stranám malo umožniť, aby časom upravili svoje záväzky s cieľom stanoviť prísnejšie normy alebo zahrnúť ďalšie oblasti; záväzky a ustanovenia by mali byť vynútiteľné samostatnými predbežnými opatreniami, pevným mechanizmom na urovnávanie sporov a prostriedkami nápravy s cieľom dynamického zosúladenia; ii) recipročný mechanizmus pre vzájomne výhodný prístup na trh pre tovar, služby, verejné obstarávanie, uznávanie odborných kvalifikácií a v prípade potreby priame zahraničné investície, o ktorom sa bude rokovať v plnom súlade s pravidlami Svetovej obchodnej organizácie (WTO); iii) záväzok oboch strán pokračovať v spolupráci na voľnom a spravodlivom obchode na medzinárodných fórach, ktorý bude pevný a založený na pravidlách, s cieľom dosiahnuť účinný multilateralizmus; iv) v snahe o čo najširší obchod s tovarom by Komisia mala hodnotiť možné kvóty a tarify pre najcitlivejšie odvetvia, ako aj potrebu ochranných doložiek na ochranu integrity jednotného trhu EÚ; ďalej pripomína, že napríklad v súvislosti s potravinami a poľnohospodárskymi výrobkami je prístup na jednotný trh podmienený prísnym dodržiavaním všetkých právnych predpisov a noriem EÚ, najmä v oblasti bezpečnosti potravín, geneticky modifikovaných organizmov (GMO), pesticídov, zemepisných označení, dobrých životných podmienok zvierat, noriem v oblasti označovania a sledovateľnosti, sanitárnych a fytosanitárnych noriem a zdravia ľudí, zvierat a rastlín; v) pravidlá pôvodu by mali odzrkadľovať najnovšie dohody o voľnom obchode EÚ a vychádzať zo záujmov výrobcov EÚ; dohoda medzi EÚ a Spojeným kráľovstvom by mala zachovať rámec existujúcich obchodných vzťahov medzi EÚ a tretími krajinami a zabrániť akémukoľvek parazitovaniu tým, že sa zaručí jednotnosť dodržiavania riadne vypracovaného systému ciel a kvót a pravidiel pôvodu výrobkov vo vzťahu k tretím krajinám; vi) záväzky týkajúce sa antidumpingových a vyrovnávacích opatrení by mohli podľa potreby presahovať rámec pravidiel WTO v tejto oblasti; vii) záväzky týkajúce sa služieb by sa mali prijať s cieľom dosiahnuť úroveň liberalizácie v obchode so službami presahujúcu nad rámec záväzkov zmluvných strán v rámci WTO, a to na základe nedávnych dohôd EÚ o voľnom obchode, a zároveň zabezpečiť vysokú kvalitu verejných služieb EÚ v súlade so ZFEÚ, a najmä s protokolom č. 26 o službách všeobecného záujmu; okrem toho by audiovizuálne služby mali byť vyňaté z ustanovení týkajúcich sa liberalizácie; pripomína, že podľa dohody o voľnom obchode je prístup na trh v prípade služieb obmedzený a stále sa naň môžu vzťahovať vylúčenia, výhrady a výnimky; mali by sa zahrnúť všetky spôsoby poskytovania služieb vrátane záväzkov týkajúcich sa cezhraničnej mobility fyzických osôb (spôsob 4) a ustanovení súvisiacich s pravidlami EÚ a dodržiavaním rovnakého zaobchádzania s pracovníkmi a uznávania odborných kvalifikácií; dohoda by mala obsahovať ustanovenia o prístupe na trh a národnom zaobchádzaní podľa pravidiel hostiteľského štátu s cieľom zabezpečiť, aby sa s poskytovateľmi služieb EÚ zaobchádzalo nediskriminačným spôsobom, a to aj pokiaľ ide o usadenie sa; nové dohody by mali umožniť dočasný vstup a pobyt fyzických osôb na obchodné účely s cieľom poskytovať služby; viii) mali by existovať príležitosti na prístup na trhy verejného obstarávania nad rámec záväzkov Dohody WTO o vládnom obstarávaní (GPA), čím sa zaručí prístup spoločností z EÚ v strategických sektoroch na trh a úroveň otvorenosti, ktorá sa rovná trhom verejného obstarávania EÚ; ix) silné a vynútiteľné opatrenia týkajúce sa uznávania a ochrany práv duševného vlastníctva vrátane zemepisných označení, ako sú autorské práva a s nimi súvisiace práva, ochranné známky, založené na súčasnom a budúcom právnom rámci EÚ; x) dohoda by mala potvrdiť ochranu existujúcich zemepisných označení, ako sa stanovuje v dohode o vystúpení, a vytvoriť mechanizmus na ochranu budúcich zemepisných označení, čím sa zabezpečí rovnaká úroveň ochrany, ako sa stanovuje v dohode o vystúpení; xi) súčasťou by mala byť ambiciózna kapitola o obchode a rodovej rovnosti; mali by sa zohľadniť dôsledky vystúpenia Spojeného kráľovstva z EÚ v oblasti rodovej rovnosti, a to aj zabezpečením rovnakých podmienok pre činnosti EÚ na ochranu a rozširovanie úlohy žien v hospodárstve, napríklad pokiaľ ide o opatrenia na boj proti rozdielom v odmeňovaní žien a mužov; xii) zastrešujúca kapitola o potrebách a záujme mikropodnikov a malých a stredných podnikov (MSP) so zreteľom na otázky uľahčenia prístupu na trh, okrem iného vrátane kompatibility technických noriem a efektívnejších colných postupov s cieľom zachovať a vytvárať konkrétne obchodné príležitosti a podporovať ich internacionalizáciu; xiii) aby bola obchodná dohoda komplexná, musí obsahovať ustanovenia na zabezpečenie pokračujúceho zosúladenia právnych predpisov Spojeného kráľovstva s EÚ v budúcnosti; s cieľom uľahčiť obchod by sa mali prerokovať prierezové pravidlá týkajúce sa regulačnej súdržnosti a necolných prekážok, a to s prihliadnutím na dobrovoľnú povahu spolupráce v oblasti regulácie a na právo na reguláciu vo verejnom záujme, pričom by sa mala zachovať regulačná autonómia a parlamentné práva, a pripomínajúc, že ustanovenia o regulačnej spolupráci v rámci obchodnej dohody nedokážu v plnej miere kopírovať obchod bez bariér v rovnakom rozsahu, ako pri členstve v jednotnom trhu; xiv) s cieľom zabezpečiť finančnú a regulačnú stabilitu a zaručiť úplné dodržiavanie regulačného režimu a noriem EÚ a ich uplatňovanie sú prudenciálna výnimka a obmedzenia cezhraničných ustanovení finančných služieb bežnou črtou obchodných dohôd EÚ a mali by sa zahrnúť aj do tejto dohody; xv) ambiciózne ustanovenia umožňujúce rozvoj digitálneho obchodu a riešenie neodôvodnených prekážok obchodu elektronickými prostriedkami, a zabezpečenie otvoreného, bezpečného a dôveryhodného online prostredia pre podniky a spotrebiteľov a riadenie cezhraničných tokov údajov vrátane zásad, ako je spravodlivá hospodárska súťaž a ambiciózne pravidlá pre cezhraničné prenosy údajov v plnom súlade s platnými a budúcimi pravidlami EÚ v oblasti ochrany údajov a súkromia a bez toho, aby boli dotknuté tieto pravidlá; xvi) dohoda o voľnom obchode by viedla k colným kontrolám a overovaniu hneď po vstupe tovaru na jednotný trh, čo by malo vplyv na globálne dodávateľské reťazce a výrobné procesy; je potrebné posilniť colné orgány, pokiaľ ide o personál a technické vybavenie, aby mohli zvládnuť dodatočné úlohy; trvá na tom, že operačné postupy budúcej dohody musia byť zamerané na zachovanie pravidiel jednotného trhu Únie pre tovar a na zachovanie colnej únie; je preto mimoriadne dôležité zabezpečiť súlad tovaru s pravidlami jednotného trhu; xvii) regulačné zosúladenie týkajúce sa dohľadu nad trhom s výrobkami a spoľahlivých noriem pre výrobky by malo byť nevyhnutnou a nenahraditeľnou súčasťou akejkoľvek budúcej dohody so Spojeným kráľovstvom, aby sa zabezpečili rovnaké podmienky pre podniky EÚ a primeraná ochrana spotrebiteľov v EÚ; xviii) celistvosť colnej únie a jej pravidiel a postupov sa musí zachovať; mala by sa vypracovať včasná a účinná pracovná dohoda medzi EÚ a Spojeným kráľovstvom v tejto oblasti;